Пут краља Владимира
На пут крену Јован Владимире,
На пут крену на веру задату
Од бугарског краља Владислава.
Испраћа га краљица Косара,
Па краљица горко заплакала.

Краљ Владимир благо је запита:
"За што плачеш, госпођо Косара?
"Ко је теби жао учинио?" -
"Слути ми се, драги господару:
"Добри краљ ће један погинути!"
"Нека гине, сестро а не жено,
"Нека гине, благо ће му бити,
"Кад га твоје сузе оплакаше,
"Чисте сузе, печати истине".

Путем хита Јован Владимире,
Путем хита кроз гору зелену,
Ал' зелена гора заплакала.
Краљ Владимир благо је запита:
"За што плачеш ти, горо зелена,
"Ко је теби жао учинио?" -
"Слути ми се, племенити краљу:
"Добри краљ ће један погинути!" -
"Нека гине, о горо зелена,
"Нека гине, благо ће му бити,
"Кад га твоје сузе оплакаше,
"Чисте сузе, роса на светлости".

Путем хита Јован Владимире,
Путем хита кроз поље шарено,
Ал' шарено цвеће заплакало.
Краљ Владимир благо га запита:
"За што плачеш ти, шарено цвеће?
"Ко је теби жао учинио?" -
"Слути ми се, племенити краљу:
"Добри краљ ће један погинути" -
"Нека гине, о шарено цвеће,
"Нека гине, благо ће му бити,
"Кад га твоје сузе оплакаше,
"Чисте сузе, мирисне к'о душа".

Путем хита Јован Владимире,
Путем хита крај студене реке,
Ал' студена река заплакала.
Краљ Владимир благо је запита:
"За што плачеш ти, студена реко?
"Ко је теби жао учинио?" -
"Слути ми се, племенити краљу:
"Добри краљ ће један погинути" -
"Нека гине, о студена реко,
"Нека гине, благо ће му бити,
"Кад га твоје сузе оплакаше,
"Чисте сузе, спасоносно пиће".

Путем хита Јован Владимире,
Путем хита испод јата птица,
Ал' се јато птица заплакало.
Краљ Владимир благо га запита:
"За што плачеш о ти, јато птица?
"Ко је теби жао учинио?" -
"Слути ми се, племенити краљу:
"Добри краљ ће један погинути" -
"Нека гине, птице крилатице,
"Нека гине, благо ће му бити,
"Кад га ваше сузе оплакаше,
"Чисте сузе, к'о ваздух прозрачне".

Путем хита Јован Владимире,
Путем хита кроз тучне пашњаке
Ал' се бело стадо заплакало.
Краљ Владимир благо га запита:
"Што плачете, беловуне овце?
"Ко је вама жао учинио?"
"Слути нам се, племенити краљу:
"Добри краљ ће један погинути!" -
"Нека гине, беловуне овце,
"Нека гине, благо ће му бити,
"Кад га ваше сузе оплакаше,
"Чисте сузе и меке к'о свила".

Путем хита Јован Владимире,
Путем хита кроз село хришћанско,
Ал' хришћанско село заплакало.
Краљ Владимир благо га запита:
"За што плачеш ти, село хришћанско?
"Ко је теби жао учинио?" -
"Слути ми се, племенити краљу,
"Добри краљ ће један погинути!" -
"Нека гине, о село хришћанско,
"Нека гине, благо ће му бити,
"Кад га твоје сузе оплакаше,
"Чисте сузе, тамјан пред Господом". -

Сунце наже, коњиц сав у пени,
Краљ Владимир стиже својој мети
Како стиже тако и погибе
Краљ Владислав одсече му главу.
Коња јаше слуга Добривоје
Коња гони, сузама га мије,
Натраг жури двору краљевоме,
Кад Добривој кроз село хиташе
На коњицу кроз село хришћанско
Ал' хришћанско село затворено
Расплетене жалосне девојке.
Тад Добривој још брже хиташе
Крај белога стада у пашњаке
Али бело стадо поцрнело.
Тад Добривој још брже хиташе
Друмом царским дугим и широким,
Ал' на друму јато мртвих птица.
Тад Добривој још брже хиташе
Све хиташе крај студене реке,
Ал' студена река усахнула.
Тад Добривој још брже хиташе
Све хиташе кроз шарено цвеће,
Ал' шарено цвеће увенуло.

Тад Добривој још брже хиташе
Све хиташе кроз гору зелену,
Ал' зелена гора осушена
Тад Добривој још брже хиташе
Све хиташе двору краљевоме,
Ал' Косара, сиња кукавица,
Даћу даје своме господару,
Господару краљу Владимиру.

Док се мрачно небо засијало
И ангели с неба повикали:
"Ој Косаро, остави се даће,
"Свецима се даћа не издаје -
"Посвети се краљу Владимире".

Српске епске народне песме